廬山雜咏 天池
作者：陳文蔚
朝代：宋

paragraphs: 朝登天池峰，暮酌天池水。
一枕僧榻清，鍾磬半空裏。
平生此名山，籍籍滿吾耳。
乘興作遠游，杖策自不已。
行行到絕頂，塵世知隔幾。
雲烟出其下，渺視猶萬里。
山川與人物，往往盡蒙被。
始疑翻雪濤，混同一彭蠡。
頃刻開一罅，初見山邐迤。
仿佛人世界，未可詳目指。
山中爲予言，此地去天咫。
風雨晦冥候，與世殊不似。
霖潦方下作，山頭旋磨蟻。
雲深此埋屋，山下乃不爾。
歷驗予所言，其言亦非詭。
未必隔仙凡，高深實殊軌。
初夜現佛燈，數星林末起。
如螢復如炬，或明亦或止。
昔聞頗甚怪，今見乃如此。
寄語登山人，仍須細窮理。